google/wiki40b huggingface dataset:
Alytaus miškų urėdija

Alytaus miškų urėdija − valstybinė įmonė (miškų urėdija), veikianti Alytaus rajono teritorijoje. Urėdijoje yra 5 girininkijos. Miškų urėdijos teritorijoje esantis miško žemės plotas − 32 100 ha. Valstybinės reikšmės miško žemės sudaro − 16 661 ha. Miškuose daugiausia auga natūralūs miškai, vyrauja spygliuočių medynai. Urėdijos miškuose vyrauja normalaus drėgnumo augavietės (79 %) ir derlingi (46 %) dirvožemiai.
Alytaus miškų urėdas − Vytautas Zelenius. 65 darbuotojai.
Adresas: Medelyno g. 33, LT-62100 Alytus.

Saugomos teritorijos

Alytaus miškų urėdijos teritorijoje driekiasi: pietuose – Dzūkijos nacionalinis ir Metelių regioninis parkai, vakaruose − Žuvinto biosferos rezervatas, šiaurėje − Nemuno kilpų regioninis parkas ir rytuose − Aukštadvario regioninis parkas. Miškuose yra valstybės saugomi gamtos paveldo objektai: aukščiausia Lietuvos pušis ir eglė, storasis ąžuolas ir senoji guoba, geologiniai ir geomorfologiniai dariniai bei Nemunaičio mineralinė versmė.
Rusnės tiltas

Istorija

Nuo seno per Atmatą rusniečius plukdydavo keltas, o žiemą jie keliaudavo ledu. XIX a. antroje pusėje Rusnė buvo tapusi atplūkdytų sielių rūšiavimo punktu, rąstiniai plaustai keliaudavo Klaipėdos link – Atmatos upe į Vilhelmo kanalą. Sielių būdavo tiek daug, kad eismas keltu neretai ilgam nutrūkdavo. 
1896 m. pradėta svarstyti apie pontoninio tilto kelyje į Šilutę statybą, o po dviejų metų Šilutės apskrities seimelis skyrė 6000 markių naujo tilto projektavimui. 1913 m. gegužės mėn. pradėta statyti kairioji kranto atrama, vėliau ir antroji.
1914 m. spalio mėn. eismas buvo atidarytas, tiltas buvo pavadintas 1910–1914 m. buvusio Šilutės apskrities viršininko Heinricho Peterso vardu. Ilgis – apie 300 m, aukštis – apie 9 m. Trijų tarpatramių tilto nešančiąją konstrukciją sudarė dvi metalinės arkinės fermos su važiuojamąja dalimi apačioje ir vidurinioji atkarpa, kurią elektros variklių pagalba buvo galima pakelti ir praleisti upe plaukiančius aukštesnius laivus.   
Visgi Rusnės klestėjimo laikai jau buvo praeityje: po Pirmojo pasaulinio karo sielių plukdymas Nemunu nuslūgo, vis daugiau krovinių į Klaipėdą keliaudavo geležinkeliu, tad statybos kaštai liko nepadengti. Tarpukariu Peterso tiltą buvo pamėgę ūkininkai: vasaromis jie šienaudavo derlingose Nemuno deltos pievose ir vėliau per Rusnės salą veždavosi į žemyninėje teritorijoje esančius ūkius. Važiuojant tiltu šieno vežimams tekdavo mokėti rinkliavą. Rusnės valdžia konkurso tvarka buvo išnuomavusi Peterso tiltą verslininkams, kurie ne tik jį prižiūrėjo ir imdavo mokestį, bet ir, reikalui esant, pakeldavo vidurinę jo dalį laivams praplaukti. Tiltas ne tik jungė žemyninę Šilutės apskrities dalį ir Rusnę - vasaromis prie jo vykdavo miestelio šventės, irklavimo ir plaukimo varžybos. Pavasario potvynių metu ant jo susirinkdavo minios žiūrovų stebėti upe plaukiančias ledo lytis. 
Antrojo pasaulinio karo pabaigoje Rusnės apylinkėse vyko mūšiai. 1944 m. spalio 9 d. buvo pasprogdinta viena iš arkinių fermų ir eismas tiltu nutrūko. Tada Vermachto kariškiai  įrengė tris pontoninius: vieną per Atmatą prie Peterso tilto, antrą – per Pakalnę į Skirvytėlės kaimą ir trečią – per Skirvytę į Briomiškį (dab. Kaliningrado srityje išnykęs kaimas). Gyventojai buvo evakuoti, o naktį iš salio 19 d. į 20 d. vokiečių pionieriai visus tris tiltus susprogdino.       
Pokaryje buv. Peterso tilto vietoje vėl veikė keltas. 1971 m. spalio mėn. Leningrado tiltų tyrinėjimo ir projektavimo institutas atliko inžinerinių, topografinių bei geodezinių darbų studiją. Pradėta statyba, kainavusi daugiau kaip 3 mln. rublių, o eksploatacijai inžinerinis statinys priduotas 1974 m. lapkričio 22 d. Tilto ilgis – 332 m, aukštis – 15 m. Jis stovi apie 75 m pasroviui žemiau nei senasis, maždaug toje vietoje, kur tarpukariu išmesdavo inkarus Roberto Maihioferio laivininkystės ir kt. bendrovių keleiviniai garlaiviai iš Karaliaučiaus, Tilžės ir Klaipėdos, o sovietmečiu švartuodavosi į Nidą iš Kauno plaukdavusios „Raketos“.
Sausio 12

Vardadieniai

Arkadijus – Cezarija (Cezara, Cezarė) – Cezarijus (Cezaras, Cezaris) – Eigailas – Eigailė – Ernestas – Lijana – Lingailė – Lingailis – Vaigedas (Vaigeda) – Vaigedė
The Doors

Istorija

Grupė pradėjo veiklą 1965 m. Los Andžele, Kalifornijoje, susitikus UCLA filmavimo mokyklos studentams Jim Morrison ir Ray Manzarek. Pavadinimas The Doors kilo iš Aldous Huxley knygos The Doors Of Perception (Suvokimo durys). Pirmasis albumas, pavadintas grupės vardu – „The Doors“ buvo įrašytas 1966 m. rugpjūtį ir išleistas pirmąją 1967 m. sausio savaitę. Pirmasis šio albumo singlas buvo daina Break On Through (To The Other Side). Antrasis singlas Light My Fire pelnė grupei didžiulę sėkmę. Jo buvo parduota 1 mln. kopijų ir ši daina pasiekė pirmą vietą Billboard tope. Antrasis „The Doors“ albumas Strange Days pasirodė 1967 m. rugsėjo 25 d. Jame yra nemažai žinomų dainų, kaip People Are Strange ar Love Me Two Times. „The Doors“ muzika per 1965–1968 m. buvo sunkiojo roko, bliuzroko ir acid roko mišinys. Vėliau jie knaisiojosi po įvairesnius stilius, bet jie sugrįžo į savo skambesį paskutiniajame albume, išleistam 1971 m. kaip tik prieš jų dainininko paslaptingą mirtį Paryžiuje, Prancūzijoje. Grupė pradėjo irti, kai Jim Morrison 1971 m. liepos 3 d. neaiškiomis aplinkybėmis mirė Paryžiuje.
Gangningo ledo arena

Istorija

Gangningo ledo arena oficialiai atidaryta 2016 m. gruodžio 14 d. Jau po dviejų dienų nuo atidarymo arenoje vyko Pasaulio greitojo čiuožimo trumpuoju taku taurės etapas. 2017 m. vasarį arenoje surengtas keturių kontinentų dailiojo čiuožimo čempionatas.
Čižev Sutkai

Istorija

Kaimas įkurtas XV a. amžiuje. Iki XIX a. pabaigos priklausė Sutkowski šeimai. Prieš II pasaulinį karą priklausė Mariana ir Anton Niemyjski. XIX a. pabaigoje kaimas buvo vienas iš 9 apylinkės bajorkaimių ir priklausė Ostrovo apskričiai, Dmochi Glinkų valsčiui, Čiževo Šv. Apaštalų Petro ir Povilo parapijai. 1921 m. palivarke buvo 3 namai ir 46 gyventojai, iš kurių 23 vyrai ir 23 moterys. Šalia esančiame kaime buvo 15 namų ir 84 gyventojai, iš kurių 36 vyrai ir 48 moterys.
Sarkelis

Sarkelis (Chazarų kalba - Šarkil, (baltas namas)) - chazarų, vėliau rusų miestas - tvirtovė kairiajame Dono krante.
Tvirtovė šiaurės vakartiniame Chazarijos pakraštyje pastatyta su Bizantijos inžinierių tarp 834 ir 837 m. Kontroliavo Volgos-Dono pervalką, prekybos kelio iš Juodosios į Kaspijos jūrą dalį. 965 m. miestą užėmė Kijevo Rusia. 1117 m. miestas sugriautas kipčiakų ir apleistas. Dabar užtvindytas Cimliansko tvenkinio. Tyrinėtas 1934–1936 ir 1949-1951 m., tyrimų vadovas Michailas Artamonovas.
Belgijos valstybės saugumo tarnyba

Belgijos valstybės saugumo tarnyba (ol. Veiligheid van de Staat; Staatsveiligheid; SV; pranc. Sûreté de l'État; SE) – civilinė Belgijos žvalgybos institucija, pavaldi Justicijos ministerijai (o kita Belgijos žvalgyba, Belgijos bendrosios informacijos ir saugumo tarnyba, yra pavaldi Gynybos ministerijai).
Dabartinis Belgijos VST direktorius yra Alain Winants, prieš jį direktoriumi buvo Koen Dassen, kuris prarado postą po to, kai VST praganė spėjamą kurdą teroristą Fehriye Erdal.

Parlamentinė priežiūra

XX a. 9-tą dešimtmetį eilė įvykių, pvz., Brabanto žudynės (1982-1985 m.), teroristinių grupių, kaip kad komunistinė Cellules Communistes Combattantes ir neonacistinė Westland New Post, veikla, sukėlė susidomėjimą šalies policija ir žvalgybos organizacijomis bei nepasitenkinimą jų neefektyvumu.
1991 m., po dviejų vyriausybės tyrimų buvo įkurtas nuolatinis parlamento komitetas (ol. Vast Comité van Toezicht op de inlichtingen- en veiligheidsdiensten), kuris turėjo organizuoti šių institucijų parlamentinę (federalinio Belgijos parlamento) priežiūrą. Iki tol šios organizacijos buvo be jokios išorinės priežiūros. 1998 m. buvo išleisti įstatymai, tvarkantys šių institucijų funkcijas ir metodus.

Teisės

2006 m. buvo išplėsto VST teisės, nes iki tol VST beveik neturėjo policinių galių, galėjo tik rinkti informaciją ir ją analizuoti. VST galėdavo tik sekti žmones, bet ne suimti. 2006 m. buvo leista naudoti vadinamuosius „specialiuosius tyrimo metodus“. Suteiktos papildomos galios (pvz., klausytis telefonų pokalbių, įeiti į žmonių, įtariamų dalyvaujant teroristų veikloje, butus jiems nežinant, sulaikyti ir apklausti žmones) leido VST efektyviau dirbti. Visa tai prižiūri specialiai paskirti teisėjai. Po šios reformos Belgijos VST pasidarė panaši į analogiškas institucijas kitose šalyse, tačiau jie turi mažiau galių, nei jų kolegos D. Britanijoje ar Prancūzijoje.
1955 m. Lietuvos šachmatų čempionatas

1955 m. Lietuvos šachmatų čempionatas – tai 22-asis Lietuvos vyrų ir 8-asis Lietuvos moterų šachmatų čempionatai.
Štralzundas

Istorija

Viduramžiais šiose žemėse gyveno slavų gentis ranėnai. Danų valdymo laikais gyvenvietė vadinta Strale ar Stralow (iš palabio slavų k. „strėlynė“). 1234 m. Štralzundui suteiktos miesto teisės. 1293 m. tapo Hanzos lygos nariu.
Romualdas Grincevičius

Romualdas Grincevičius (1922 m. liepos 30 d. Kaunas – 1987 m. vasario 26 d. Klaipėda) – Lietuvos teatro aktorius, režisierius.

Biografija

1948 m. baigė Kauno dramos teatro studiją. Nuo 1948 m. Klaipėdos dramos teatro aktorius ir Klaipėdos kultūros namų lėlių teatro režisierius. Daugiausia sukūrė charakterinių vaidmenų. Vaidyba raiški, turi humoro, grotesko elementų. Vaidino kino filme „Tadas Blinda“.
Nysa

Istorija

Vienas seniausių Silezijos miestų. Manoma, kad buvo įkurtas X a. Vėliau tapo to paties pavadinimo kunigaikštystės sostine. 1200 m. Nysos kunigaikštystė tapo Vroclavo arkivyskupystės dalimi. Nuo 1342 iki 1742 m. Nysos miestas ir kunigaikštystė priklausė Čekijos karūnai.
Bronius Stasiukaitis

Bronius Stasiukaitis (1917 m. Išlaužų k., Pagirių valsč., Ukmergės apskr. – 1944 m. rugpjūčio 23 d. Štetine, Vokietija) – gydytojas, ateitininkas, 1941 m. birželio sukilimo dalyvis, antinacinės rezistencijos dalyvis.

Biografija

1936 m. baigė Panevėžio gimnaziją, įstojo į VDU Medicinos fakultetą. Aktyvus ateitininkas, 1938–1939 m. buvo moksleivių ateitininkų sąjungos pirmininkas. Rašė ateitininkijos istoriją.
Bolševikmečiu dalyvavo pogrindinėje veikloje. Vienas iš 1941 m. birželio sukilimo organizatorių ir dalyvių. Buvo LAF štabo Kaune spaudos ir informacijos skyriaus vadovas. Vokiečiams LAF veiklą nutraukus, įsijungė į antinacinę rezistenciją, buvo vienas iš Lietuvių fronto pogrindžio spaudos organizatorių. 1942 m. gegužės mėn. gestapo suimtas, kurį laiką kalintas. Laisvėje tęsė pasipriešinimo veiklą, talkindamas pogrindžio leidiniams „Į laisvę“, „Lietuvos Judas“ ir kt.
1943 m. baigė medicinos studijas. Netrukus vėl gestapo sulaikytas su pogrindinės veiklos įkalčiais. Koncentracijos stovyklos išvengė, sutikdamas eiti fronto gydytojo tarnybon. 1944 m. rugpjūčio 23 d. žuvo Vokietijoje, prie Štetino, amerikiečių aviacijos bombardavimo metu. Palaidotas Štetine (dab. Ščecinas, Lenkija). 2000 m. apdovanotas (po mirties) Vyčio Kryžiaus ordino Karininko kryžiumi.
Kvietinis alus

Kvietinis alus – alus, kuris gaminamas naudojant kviečių salyklą (paprastai kartu naudojamas ir miežių salyklas). Kvietiniai alūs išsiskiria lengvu, gaiviu, salsvu skoniu (kuriame gali būti jaučiami net bananų ar gvazdikėlių prieskoniai), šviesia spalva ir kremine tekstūra. Kvietiniai alūs paprastai būna viršutinės fermentacijos (Vokietijoje to reikalauja įstatymas).

Lietuvoje

Lietuvos alaus daryklos gamina vokiško tipo kvietinį alų (Weißbier). Lietuvoje gaminamos rūšys – Švyturio Baltas, Gubernijos Kvietinis, Kauno „Kvietinis“ (nefiltruoti, Hefeweizen tipo alūs) ir Gubernijos Kristall (filtruotas Kristallweizen tipo alus).

Vartojimas

Pastaruoju metu kvietinis alus pradėjo plisti iš tradicinės gamybos zonų (Belgija ir pietų Vokietija) į kitas pasaulio šalis. Kvietinis alus populiarėja kaip gaivus, silpnas, vasariškas gėrimas.
Kvietinis alus dažnai pateikiamas su citrinos skiltele, nors Bavarijoje su citrina pateikiamas tik filtruotas Kristallweißbier. Belgijoje baltasis alus niekada netiekiamas su citrina.
Vokiškas kvietinis alus geriamas iš aukštos siauros taurės (paprastai 0,5 litro talpos, ir dar paliekama erdvės putai). Prieš pilant alų, į taurę įpilama šiek tiek vandens ir paskalaujama, vanduo nupilamas (vanduo ant sienelių sumažina burbulų susidarymą). Tuomet lėtai pilamas alus, taurę laikant 45 laipsnių kampu. Supylus didžiąją dalį, alaus likutis butelyje pateliuškuojamas (kad pakiltų visos mielės), tuomet pilnai supilamas į taurę. Net ir atsargiai pilant į drėgną taurę, vis tiek susidaro plati, standi puta.
Belgijoje kvietinis alus geriamas iš plačių, storo stiklo 0,25–0,33 litro talpos taurių.
Lud (laikraštis)

Lud (liet. Liaudis) – dvisavaitinis lietuvių laikraštis, ėjęs 1912–1914 m. Vilniuje lenkų kalba.

Istorija

Skirtas lietuviškai nemokantiems liaudies žmonėms. Redaktorius Mečislovas Davainis-Silvestraitis.
Rima Mikėnaitė

Biografija

Tėvas Juozas Mikėnas, sutuoktinis Osvaldas Balakauskas. 1964 m. baigė Lietuvos konservatorijos V. Venckaus muzikos teorijos klasę, 1970 m. – Maskvos konservatorijos aspirantūrą, 1973 m. menotyros kandidatė.
1964–1967 m. ir 1970–1974 m. Vilniaus pedagoginio instituto dėstytoja. 1974–1979 m. Lietuvos konservatorijos Liaudies muzikos laboratorijos vyresnioji mokslinė bendradarbė; parengė lietuvių liaudies dainų ritmo klasifikavimo projektą, vadovavo studentų folkloro ekspedicijoms. 1979–1997 m. Lietuvos konservatorijos (nuo 1992 m. Lietuvos muzikos akademija) dėstytoja; nuo 1984 m. docentė. 1979–1982 m. Lietuvos konservatorijos Terminologijos komisijos pirmininkė. Paskelbė straipsnių apie lietuvių muziką, recenzijų muzikos teorijos klausimais.
Alfonsas Dobkevičius

Biografija

1945–1947 m. mokėsi Kauno dramos teatro vaidybos studijoje. 1944–1951 m. vaidino Kauno jaunojo žiūrovo, nuo 1954 m. Šiaulių dramos teatre. Teatre sukūrė daugiau, kaip 90 vaidmenų.
Kolainių Dievo Motinos ikonos „Smolenskaja“ cerkvė

Istorija

Iki XIX a. 7-ojo dešimtmečio Kolainiuose veikė karmelitų vienuolyno bažnyčia, kuri 1867 m. performuota į Viešpaties Atsivertimo cerkvę. Gyvenvietė pervadinta Благовещенское (kadangi atkelti kolonistai iš Blagoveščensko). 1873 m. įkurta Kolainių Dievo Motinos ikonos „Smolenskaja“ parapija. Tačiau 1922 m. cerkvė ir 44 ha žemės sugrąžinti katalikams, cerkvė rekonstruota į bažnyčią (Kolainių Švč. Mergelės Marijos, Karmelio kalno karalienės bažnyčia). Kadangi tuo metu Kolainiuose buvo mažai katalikų, bet gyveno daug stačiatikių kolonistų (1342 žmonės 1921 m.), todėl jie teikė prašymą sugrąžinti cerkvę. Stačiatikiai naudojosi buvusio vienuolyno pastatais. Tuo laikotarpiu mišios laikytos maldų namuose. 1937 m. parapijoje buvo 1753 tikintieji. 1940 metais pašventinta cerkvė, įrengta mediniame gyvenamajame name. Po karo, 1945 m. tikinčiųjų beliko 845. 1947 m. sovietai oficialiai užregistravo parapiją.
Jordan Grand Prix

Istorija

E. Jordanas lenktyniavo septintajame dešimtmetyje ir sėkmingai valdė Formulės 3 ir Formulės 3000 ekipas, pavadintas Eddie Jordan Racing, aštuntajame dešimtmetyje. Jo ekipa 1989 m. laimėjo Formulės 3000 čempionatą su būsima Formulės 1 žvaigždę Jean Alesi.
Nuo 1996 iki 2005 m. komandos pagrindinis rėmėjas buvo Benson & Hedges tabako kompanija. Nuo 1997 m. sezono, kai įsibėgėjo tabako draudimo kompanijos, ekipos rėmėjas ant bolido vis keitė savo pavadinimą - "Bitten & Hisses", "Buzzing Hornets", "Bitten Heroes" ar "Be On Edge".
Per visą savo istoriją ekipa yra pelniusi 4 pergales, o geriausia pasiekta vieta galutinėje įskaitoje yra trečia 1999 m. sezone.
2005 m. pradžioje komanda buvo parduota Midland grupei, kuri dar vienerius metus vadinosi Jordan. 2007 m. ji buvo parduota Olandijos įmonei Spyker Cars ir pervadinta į Spyker F1. Dar kitais metais 2008 m. ji buvo parduota verslininkams Vijay Mallya ir Michiel Molui. Šiuo metu ekipa vadinasi Force India.
Teisė į darbą

Teisė į darbą - žmogaus teisė pasirinkti (turėti) darbą, profesiją, teisė į apsaugą nuo nedarbo.

Istorija

Charles Fourier, kritikuodamas abstrakčias teises, iškeltas Prancūzų revoliucijos, pirmasis įvardijo subjektinę teisę į darbą.
Visuotinė žmogaus teisių deklaracija teisę į darbą numatė kaip vieną iš pagrindinių žmogaus teisių.
TSRS įstatymai numatė ne tik teisę į darbą, bet ir pareigą dirbti.

Lietuva

LR Konstitucija neįvardija teisės į darbą, tačiau ši netiesiogiai išplaukia kaip galimybė pasirinkti darbą:
48 straipsnis
Kiekvienas žmogus gali laisvai pasirinkti darbą bei verslą ir turi teisę turėti tinkamas, saugias ir sveikas darbo sąlygas, gauti teisingą apmokėjimą už darbą ir socialinę apsaugą nedarbo atveju.
Asmenys teisę į darbą įgyvendina tiesiogiai sudarydami darbo sutartis su darbdaviais arba tarpininkaujant įdarbinimo tarnyboms (LR darbo kodeksas, 86 str.).
Amadora

Istorija

1979 m. suteiktos miesto teisės.
Lučenecas

Istorija

Lučenecas rašytiniuose šaltiniuose minimas nuo 1128 m., bet iki XV a. buvo maža gyvenviete. 1451 m. jau minimas kaip miestas. XVI a. jį keletą kartų puolė, o 1544 m. užėmė osmanai. XVIII a. buvo Nogrado srities centru. Po Austrijos-Vengrijos imperijos žlugimo Lučenecą iš vengrų atkovojo čekoslovakai, bet 1938 m. vengrai vėl miestą užėmė. 1945 m. tarybinė ir rumunų armija miestą užėmė ir grąžino Čekoslovakijai.
Gražvydas Kirvaitis

Gražvydas Kirvaitis (g. 1939 m. gegužės 31 d. Rumokuose, Žaliosios valsčius, Vilkaviškio apskritis) – Lietuvos literatūros tyrinėtojas, vertėjas, humanitarinių mokslų daktaras.

Biografija

Brolis Raimundas Kirvaitis. 1962 m. Vilniaus universitete baigė anglų kalbą ir literatūrą. 1978 m. filologijos mokslų kandidatas.
Nuo 1968 m. dirba Lietuvos mokslų akademijos Užsienio kalbų katedroje, nuo 1976 m. vedėjas, nuo 1984 m. docentas. 1991 m. dirbo Lietuvos informacijos biuro Londone vadovu.
Parašė vadovėlių vidurinėms mokykloms, lietuvių kalbos ir anglų – lietuvių kalbų žodynų vaikams, paskelbė straipsnių apie anglų rašytojus. Iš anglų kalbos išvertė apie 20 romanų ir apysakų, anglų ir amerikiečių pasakų, knygų vaikams, istorijos, ekonomikos, literatūros mokslo ir kt. veikalų.
Ignazio Visco

Biografija

I. Viskas 1971 m. baigė Romos La Sapiencos universitetą, įgydamas ekonomikos summa cum laude laipsnį. Toliau tęsė studijas Pensilvanijos universitete (Filadelfijoje, JAV), kur 1974 m. jam suteiktas ekonomikos magistro (MA), o 1981 m. – daktaro laipsnis (PhD).
1972 m. pradėjo savo karjerą Italijos banke, kur 1990 m. tapo Tyrimų departamento vadovu. Nuo 1997 iki 2002 m. buvo vyriausiasis ekonomistas Tarptautinėje ekonominio bendradarbiavimo ir plėtros organizacijoje. 2007 m. sausio mėn. tapo Italijos banko generaliniaus direktoriaus pavaduotoju, direktorių valdybos nariu. 2009–2010 m. vadovavo Europos centrinių bankų sistemos tarptautinių ryšių epartamentui.
2011 m. spalio 24 d. Italijos Prezidentas Giorgio Napolitano paskyrė I. Viską Italijos banko valdytoju, šiame poste pakeitusiu Marijų Dragį. Nuo 2013 m. sausio 1 d. taip pat paskirtas vadovauti Italijos draudimo priežiūros tarnybos valdybai (IVASS).
Kreiviniai

Istorija

Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. 1880–1902 m. išleistame Lenkijos Karalystės geografiniame žodyne nurodoma, kad Berznyko valsčiui priklausančiame kaime yra 20 namų, kuriuose gyvena 128 suaugusieji gyventojai.  Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. Iki 1976 m. liepos 1 d. kaimas priklausė Suvalkų vaivadijos Berznyko valsčiui.  1975–1998 m. priklausė Suvalkų vaivadijai.
Liudvikavas

Aplinkinės gyvenvietės

Lauko Soda – 2 km
Reškutėnų muziejus

Istorija

Muziejus pradėjo kurtis pastate, kurį 1931 m. Švenčionių „Ryto“ draugija nupirko už 600 USD (kitur minima 500 USD) iš A. Urbono ir padovanojo Reškutėnų lietuviškai pradinei mokyklai. 1962 m. pastačius naują mūrinę mokyklą, senoji medinė mokykla buvo remontuota ir pritaikyta gyventi mokytojams. Vakarinėje pastato dalyje apsigyveno Laima ir Algis Šapokai, o rytinėje J. Paukštytė. Mokytojams Šapokoms išvykus iš Reškutėnų, liko tušti 3 kambarėliai, kur 1974 m. pavasarį mokytojas Izidorius Kazakevičius įrengė pirmąją muziejaus ekspoziciją. 1977 m. išvykus mokytojai J. Paukštytei, liko dar 3 kambarėliai, kuriuose pamažu ėmė rinktis nauji eksponatai karų ir okupacijos, mokyklos ir krašto istorijos temomis. Išnaudojęs visą mokyklos pastatą, I. Kazakevičius ekspozicijai pritaikė greta esančią malkinę.

Ekspozicijos

1994 m. gegužę viename II pastato, t. y. bendrabučio, kambaryje įrengiama nauja archeologinių radinių (mokslininkas Algirdas Girininkas) bei Reškutėnų parapijos audėjų išaustų darbų ekspozicija (audinius surinko V. Lapėnienė). 1998 m. pradėjo veikti sakralinė – bažnytinių rūbų, vėliavų, knygų bei kitų reikmenų paroda. 2001 m. vasario 21 d. atidaryta mažoji paveikslų galerija, tremtinių ir rezistentų kampeliai bei nedidelė kaimo seklyčia. 2003 m. balandį pradėjo veikti senųjų amatų ekspozicija. Trečia muziejaus patalpa yra mokykloje, kur veikia audimo staklės ir senųjų amatų ekspozicija. Muziejaus kieme stovi kelios ąžuolinės skulptūros - baltiški simboliai, kuriuos padarė tautodailininkai: J. Jakštas, A. Seibutis ir E. Židonis.
Anklavas

Anklavas – giliai į kitos valstybės teritoriją įsiterpusi dalis. Anklavas siauru koridoriumi jungiasi su pagrindine valstybės dalimi. Anklavai dažniausiai susidaro kalnuotose vietovėse (kalnams atskyrus dalį tautos), taip pat dėl istorinių priežasčių (pvz., siekiant priėjimo prie laivybinės upės ar jūros). Lietuva taip pat turi anklavą – Dieveniškių kyšulį, įsiterpusį į Baltarusiją.
Taip pat yra išskiriamos šalys anklavai – valstybės, iš visų pusių ribojamos vienos valstybės, bei pusiau anklavai – valstybės, ribojamos vienos valstybės, bet turinčios išėjimą prie jūros.
Prezentacija

Prezentacija arba pateiktis (lot. praesentatio) – visuomeninės komunikacijos forma, ko nors naujo, įdomaus, vertingo pristatymas visuomenei arba visuomenės grupei.

Apibūdinimas

Tikrosios prezentacijos turi siužetą arba scenarijų, optimaliam informacijos suvokimui pritaikytą struktūrą. Gali būti šou elementų. Per paskutinį dešimtmetį prezentacijų sinonimu tapo kompiuterinės programos Microsoft PowerPoint pagalba parengtos prezentacijos skaidrės, nors šis prezentacijų metodas pastaruoju metu gerokai kritikuojamas kaip nebeefektyvus. Pastaraisiais metais vis labiau populiarėja alternatyvi kompiuterinė prezentacijų kūrimo programa - PREZI, kurią, pasak prezi.com, pasaulyje jau naudoja 50 mln. žmonių. Ekspertai teigia, kad neprofesionaliai naudojama PREZI programa gali sukurti tas pačias problemas kaip ir piktnaudžiavimas PowerPointu: ekrano vaizdai gali būti perkrauti tekstais ir todėl varginantys.

Paskirtis

Dažniausiai tai yra reklaminis arba informacinis instrumentas. Tai įprasta rinkodaros, reklamos, seminarų ir mokymų organizatorių taikoma priemonė.

Kritika

Pernelyg dažnai prezentacijų autoriai ignoruoja klasikinę arba moderniąją retoriką ir pasitiki vienintele įtikinimo priemone (dažnai tai būna projektorius, ekranas ir kompiuterine programa parengtos skaidrės).
The Best of Depeche Mode Volume 1

Apie albumą

Albumas pasirodys 2006 m. lapkričio 13 d. Albume 18 dainų.
Visoms dainoms žodžius bei muziką sukūrė Gore'as, išskyrus Just Can't Get Enough ir New Life, kurias sukūrė Vince'as Clarke'as.
Gruzdavas

Istorija

Vietovardis kildinamas iš žodžio brus. груд („kalva, neapsemiama pakiluma šlapynėje“).
1773 m. Oginskiai Gruzdave pastatydino katalikų bažnyčią. Ji Baltarusijos TSR laikais sugriauta, o jos vietoje pastatytas plytinis pastatas. Atgavus nepriklausomybę, jame įsikūrė katalikų maldos namai.
XX a. pr. Gruzdave ir apylinkėse tebebuvo kalbančių lietuviškai.
Ieškomas (2008 filmas)

Siužetas

Eilinis ofiso darbuotojas Veslis, nerandantis savęs gyvenime ir viskuo nusivylęs, netikėtai įtraukiamas į žudikų broliją. Jam pasakoma, kad jo tėvas nesenai buvo nužudytas, o jis išmokęs žudymo ir išlikimo meno gali atkeršyti už tėvo mirtį. Tačiau vėliau sužino, kad visa brolija ir jo misija grindžiama melu ir jis turi ją sunaikinti.
Birutė Kaminskaitė

Biografija

Akmenės rajono savivaldybės Bendrojo skyriaus Ūkio grupės vadovė.
1997 m. Lietuvos socialdemokratų partijos Akmenės rajono skyriaus narė, 2003 m. skyriaus iždininkė. 1999–2001 m. LSDP revizijos komisijos narė, 2001 m. LSDP Finansų komisijos narė. 2003 m. Valstiečių ir Naujosios demokratijos partijų sąjungos narė.